ועדת הכספים, כנסת 20, פרוטוקול מספר 666, 2017-03-07 00:00

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק מיסוי מקרקעין (שבח ורכישה) (תיקון מס' 89), התשע"ז-2016 (מ/1088).

משה גפני: לפני כן נשמע הצעה לסדר של חבר הכנסת בצלאל סמוטריץ, בבקשה.

בצלאל סמוטריץ': תודה רבה, אדוני.

בצלאל סמוטריץ': אני מתכבד להגיש לך מכתב בחתימת 10 חברי ועדה, אלה שפגשתי אתמול מאז הדיון שהתקיים כאן בבוקר.

בצלאל סמוטריץ': לא היה אחד שנתבקש לחתום ולא חתם.

מיקי רוזנטל: אנחנו מגישים לך את זה ביחד בשם עשרה מחברי הוועדה.

בצלאל סמוטריץ': גם אחרים שדיברנו אתם הסכימו, הם פשוט לא היו אתמול כדי לחתום, הם יצרפו את חתימותיהם בהמשך.

מיקי רוזנטל: יש לנו הסכמה של כל חברי הוועדה, למעט אחד.

מיקי רוזנטל: הרוח של הדברים היא כדלקמן: כל הצעה של משרד האוצר שתגיע לוועדה או שנפיל אותה או שאתה לא תקיים בה דיון, מן הטעם הפשוט, בשל אי שיתוף הפעולה של משרד האוצר עם הוועדה.

מיקי רוזנטל: הגיעו מים עד נפש מבחינתנו ואנחנו לא מוכנים יותר לשחק את המשחק הזה.

מיקי רוזנטל: אם אדוני יקיים דיון אנחנו נפיל את ההצעה, חד וחלק.

בצלאל סמוטריץ': לכן אנחנו מבקשים להוציא את החברים ל"שיעור שמש" ולפזר את הדיון.

בצלאל סמוטריץ': שני הסעיפים הבאים בסדר היום הם הצעות חוק של משרד האוצר.

בצלאל סמוטריץ': אנחנו חושבים שלא יהיה מן הראוי לדון בהם עד שלא ייפתר המשבר.

משה גפני: מה הבעיה?

מיקי רוזנטל: חבר הכנסת סמוטריץ ואני מסכימים פעם אחת באופן מוחלט ולכן זה רגע לחגוג אותו.

בצלאל סמוטריץ': המציאות שבה משרד האוצר מסרב ליישר קו עם דרישות הוועדה בכל הנוגע לפניות תקציביות, זה העיקר אבל יש כנראה עוד דברים מסביב אבל בעיקר הנקודה הזאת.

בצלאל סמוטריץ': שכחו שם מי הריבון, מי אמור לקבוע את הנוהל.

בצלאל סמוטריץ': אפשר לדבר אבל בשום פנים ואופן אי אפשר לעשות "שביתות איטלקיות", אי אפשר לייצר מצב שבו בכל שנה במשך כמה חודשים העסק תקוע.

בצלאל סמוטריץ': מי שנפגע בסוף זה קודם כול הציבור שאמור לקבל שירותים ולא מקבל כי תקציבים לא עוברים, מי שאמור לספק את השירותים לציבור שלא יכול לספק אותם.

בצלאל סמוטריץ': בדקנו, יש סכומים גדולים, לדוגמה עודפים תקועים, יש פניות נוספות שתקועות כרגע בגלל אותם חילוקי דעות בין הוועדה לבין משרד האוצר.

בצלאל סמוטריץ': כפי שאמרנו גם אתמול בבוקר וכפי שהסברנו באריכות במכתב, לא יכול להיות מצב שבו הוועדה מתפקדת באופן סלקטיבי: דברים שמשרד האוצר רוצה קורים, דברים שמשרד האוצר פחות רוצה לא קורים.

בצלאל סמוטריץ': אז או שהכול עובד או שהכול לא עובד.

מיקי רוזנטל: השורה התחתונה מבחינתנו, וכאמור אנחנו חתומים כאן 10 חברי ועדה, אבל מלבד אחד כולם מסכימים על העיקרון הזה.

בצלאל סמוטריץ': אגב, גם רועי פולקמן מסכים לעיקרון.

בצלאל סמוטריץ': הוא לא חושב שצריך כרגע להשבית את הדיונים.

מיקי רוזנטל: פרט לרועי פולקמן, כל חברי הכנסת מכל סיעות הבית מסכימים שאם משרד האוצר לא ישתף פעולה עם הוועדה בקשר לנהלים של העברת התקציבים, עודפים וכולי אנחנו לא נשבית את הוועדה כולה, יש נושאים שלא קשורים למשרד האוצר, אבל כל נושא שקשור למשרד האוצר או שנצביע נגדו ונפיל אותו, כל חברי הוועדה ביחד, או שלא נקיים בו דיונים.

מיקי רוזנטל: אנחנו מעדיפים לא לקיים דיונים כי יש דברים שאנחנו לא רוצים להפיל אבל אנחנו ניאלץ להפיל ואנחנו נעשה את זה.

מיקי רוזנטל: We mean it, אנחנו מתכוונים לזה.

מיקי רוזנטל: לא ישחקו אתנו.

מיקי רוזנטל: אנחנו הריבון ואגף התקציבים לא ינהל את המדינה.

מיקי רוזנטל: ועדת הכספים של הכנסת היא בעניינים האלה הריבון, היא תקבע את הנהלים.

מיקי רוזנטל: אם יש השגות על הנהלים שאנחנו קובעים – יבואו וידברו אתנו.

מיקי רוזנטל: אבל הם לא יכתיבו לנו.

מיקי רוזנטל: נגמר העידן הזה, נגמר.

בצלאל סמוטריץ': אני רוצה להזכיר שהנהלים האלה הם הכי הגיוניים בעולם.

בצלאל סמוטריץ': הרי התקיימו על זה אין-ספור דיונים, היו כאן ויכוחים בתוך הוועדה.

בצלאל סמוטריץ': בסוף הגענו למשהו מוסכם שהוא הכי טריוויאלי.

בצלאל סמוטריץ': לא ביקשנו ממשרד האוצר שום דבר לא הגיוני.

בצלאל סמוטריץ': הכול בסך הכול כדי לוודא שאנחנו יודעים מאין בא הכסף, לאן הוא הולך, מה הייתה ההיסטוריה, מה ההצדקה, איך הוא הולך להיות מחולק.

בצלאל סמוטריץ': הכי הגיוני בעולם.

בצלאל סמוטריץ': הקואליציה והאופוזיציה יתווכחו על המהות, מן הסתם, דברים שאנחנו נרצה להעביר והם לא.

משה גפני: וגם זה רק במיעוט של הדברים.

מיקי רוזנטל: בעניין הזה יש הסכמה גורפת.

בצלאל סמוטריץ': על הפרוצדורה, על העובדה שהוועדה הזו לא יכולה להיות חותמת גומי ולא יכולה להיות קרקס, על זה יש הסכמה בין כל החברים.

בצלאל סמוטריץ': נדמה לי שהנוהל שאנחנו מתעקשים עליו כרגע הוא הכי-הכי טריוויאלי בעולם, אין בו שום דבר לא הגיוני.

מיקי רוזנטל: לפיכך עכשיו הבקשה שלנו, אדוני, היא לפזר את הדיון.

מיקי רוזנטל: אם לא אז נבקש להצביע נגד ההצעות שמביא משרד האוצר.

משה גפני: גברת לוי ממשרד המשפטים, בבקשה.

<מרגנית לוי: אני ממחלקת ייעוץ וחקיקה במשרד המשפטים.

<מרגנית לוי: אני רוצה להעיר לפני יושב-הראש והוועדה שמדובר בהצעת חוק שחשובה מאוד לשרת המשפטים.

<מרגנית לוי: במקור רצינו לפנות בבקשה לשר האוצר לפי תקנון הממשלה כדי שזו תהיה הצעת חוק של שרת המשפטים.

<מרגנית לוי: בסופו של דבר זה נכנס לחוק ההסדרים ופוצל משם.

<מרגנית לוי: לשרת המשפטים חשוב לקדם את הצעת החוק הזאת.

<מרגנית לוי: משרד המשפטים מנסה מזה שנים להעביר את ההצעה הזאת.

משה גפני: למה לא הבאתם את זה בקדנציה הקודמת?

<מרגנית לוי: ניסינו.

<מרגנית לוי: זה פשוט נתקע בגלל כל מיני סיבות.

<מרגנית לוי: צריך לזכור שזה עבר קריאה ראשונה בכנסת השמונה-עשרה והוחל על זה דין רציפות בכנסת התשע-עשרה.

משה גפני: בכנסת השמונה-עשרה כאשר אני הייתי יושב-ראש זה בא לדיון והיה ויכוח.

משה גפני: בכנסת התשע-עשרה לא הבאתם את ההצעה בכלל.

משה גפני: הרי אני הייתי אז נגד.

משה גפני: למה לא הבאתם את זה בכנסת התשע-עשרה?

<מרגנית לוי: עד שהוחל דין רציפות, למיטב זיכרוני, הממשלה התפזרה ולא יכולנו להמשיך לקדם את ההצעה, אבל זו הצעה שאנחנו מנסים לקדם ושרת המשפטים רוצה מאוד לקדם אותה.

<מרגנית לוי: נכון שיש קשר למשרד האוצר אבל זו הצעה שחשובה מאוד לשרת המשפטים.

בצלאל סמוטריץ': שוחחתי הבוקר עם לשכתה של שרת המשפטים והבהרתי לה בחברות גדולה שזה לא חלילה עניין אישי נגדה.

בצלאל סמוטריץ': מאחר ומי שבפועל מוביל את ההצעה זה שר האוצר אנחנו לא נוכל לקדם אותה כל עוד הקונפליקט לא ייפתר.

משה גפני: מה היא אמרה לך?

בצלאל סמוטריץ': דיברתי עם לשכתה.

בצלאל סמוטריץ': הם גילו הבנה מלאה לעניין.

בצלאל סמוטריץ': הם ביקשו שכאשר הפלונטר ייפתר נחזיר את זה.

מיקי רוזנטל: להיפך, אנחנו שמחים ששרת המשפטים מעוניינת בזה.

מיקי רוזנטל: אולי היא תשוחח עם שר האוצר, שישוחח עם אגף התקציבים, שיחזור אלינו ויגיד לנו "מודה ועוזב ירוחם".

בצלאל סמוטריץ': משרד המשפטים, יש בסמוך לו יחידה שקוראים לה "היועץ המשפטי לממשלה".

בצלאל סמוטריץ': יכול להיות שהוא יכול להנחות את אגף התקציבים – כשהוא רוצה הוא עושה את זה – לשתף פעולה עם הדמוקרטיה ועם הריבון ועם ועדת הכספים של הכנסת ולא לעשות דין לעצמו.

בצלאל סמוטריץ': שני המשרדים יכולים לדבר ביניהם.

מיקי רוזנטל: החלטנו שאנחנו צריכים לעזור לך לעזור לעצמך כי כנראה שהרוח הגבית והשם לא מספיקים אז אנחנו גם באנו לעזור.

משה גפני: הכנתי נוהל שיובא לוועדה, אני מקווה שאסיים את זה היום, הכנתי בעצמי.

משה גפני: הרי יש דברים שצריך לעשות בהם שינויים בגלל שהם מחויבים לאור מה שהיה בשנה הזאת.

משה גפני: גם אמרנו שנעשה את זה.

משה גפני: ואז אבקש שיבואו לכאן הממונה על התקציבים וסגניתו והצמרת של אגף התקציבים לדון במה שאתם אומרים, במצב הזה שלדעת כל חברי הוועדה, גם רועי פולקמן, שאתם אומרים שהוא לא רצה לנקוט בצעד כזה, אבל כולם סבורים שמערכת היחסים הזאת לא יכולה להימשך.

משה גפני: לאגף התקציבים יש את הכבוד השמור לו, לאגף התקציבים יש גם את הסמכויות שיש לו, אבל לנו יש גם את הסמכויות שיש לנו.

משה גפני: צריך שזה יהיה מסודר ונורמלי.

משה גפני: עברו את הקווים האדומים של מערכת יחסים כפי שצריכה להיות במשטר כמו שלנו.

משה גפני: יש את הרשות המבצעת, יש את הרשות המחוקקת והמפקחת.

משה גפני: עברו את הגבולות בעניין הזה וזה ברור לגמרי.

משה גפני: לגבי היום ומחר – מחר יש את חוק הגליל, הוא חוק שלנו.

בצלאל סמוטריץ': חוק הגליל הוא שלנו.

מיקי רוזנטל: אנחנו מדברים על כל הצעה שמונחת מטעם משרד האוצר.

מיקי רוזנטל: אנחנו לא משביתים את הוועדה.

מיקי רוזנטל: בשלב הזה אנחנו משביתים כל פעילות שהיא בקשה של משרד האוצר.

משה גפני: יש שני חוקים, שניהם של משרד האוצר, אחד חוק ואחד תקנות.

משה גפני: אנחנו הזמנו את האנשים.

משה גפני: לא אצביע בסוף אבל אני מבקש לאפשר לאנשים להגיד את דבריהם.

משה גפני: אם נסתדר במהלך הימים הקרובים לא נצטרך לקיים שוב את הדיון הזה.

משה גפני: אני חושב שזה גם לא מנומס.

משה גפני: היינו צריכים להגיד מראש שאנחנו לא מקיימים דיונים על זה.

משה גפני: לא אצביע.

בצלאל סמוטריץ': ליבנו עם האנשים.

בצלאל סמוטריץ': אל תעשה אותנו לאנשים הרעים, זה לא העניין.

בצלאל סמוטריץ': זה טובת הוועדה, זה טובתם גם בסופו של דבר, התפקוד הנכון של הוועדה הוא טובתם של כל האנשים המכובדים שמשקיעים מזמנם ובאים ומשתפים פעולה עם הוועדה.

בצלאל סמוטריץ': זה לא נכון.

בצלאל סמוטריץ': אני חושב שהמסר צריך לעבור, שהוועדה לא יכולה לתפקד.

בצלאל סמוטריץ': בסוף אנחנו יודעים איך זה, הרי מסיימים את הדיון, מגיעים להסכמות, ההצבעה אחר-כך היא דבר טכני.

בצלאל סמוטריץ': לא דנים עד שהעסק לא נגמר.

מיקי רוזנטל: גם אני מצטרף לעמדה הזאת.

מיקי רוזנטל: אנחנו מבקשים מאוד את סליחת האנשים שטרחו והגיעו, וחלק הגיעו אפילו מתל-אביב, אני מזהה פה כמה אנשים, באמת לבי איתם.

מיקי רוזנטל: אבל מתחנו את החבל הזה יותר מדי.

מיקי רוזנטל: הודענו לך אתמול שאנחנו מתכוונים לעשות את זה, לא הפתענו אותך היום.

מיקי רוזנטל: אמרנו לך שכל חברי הוועדה מתכוונים ליזום מהלך חד-משמעי.

מיקי רוזנטל: המסר הזה צריך לעבור: אנחנו לא משחקים יותר, אנחנו מתכוונים לזה.

מיקי רוזנטל: אנחנו מבקשים להפסיק את הדיון הזה, להתנצל בפני כל האנשים שהגיעו ולא לקיים יותר דיונים שקשורים למשרד האוצר עד שהדברים יבואו לסיומם.

בצלאל סמוטריץ': נדמה לי שכבר שלשום שלחתי את זה בכתב, ראיתי את סדר היום וביקשתי מן הוועדה להוריד את זה מסדר היום.

משה גפני: אני עושה הפסקה של רבע שעה.

משה גפני: אני מחדש את הישיבה לזמן קצר.

משה גפני: לאחר קבלת המכתב מחברי הוועדה, ונפגשתי עם שני החברים בחדר, אנחנו נבטל את הדיונים בהצעת חוק מיסוי מקרקעין ובתקנות מיסוי מקרקעין.

משה גפני: אני מתנצל מאוד בפני האורחים שהוזמנו.

משה גפני: אני מצטער, זה תמונת המצב.

משה גפני: מי שלח לי מכתב?

משה גפני: דן מרגלית, מבחינתך הרי אין בעיה שאני דוחה את זה.

מיקי רוזנטל: זה לא משנה.

מיקי רוזנטל: כל האנשים שטרחו והגיעו, אנחנו מתנצלים על הפגיעה בהם, ויש פגיעה בהם.

מיקי רוזנטל: אנחנו מבינים את הפגיעה ואנחנו מתנצלים מאוד.

משה גפני: אני מבקש להסיר מחר את תקנות הפיקוח על אגרות ושירותים פיננסיים, בהתאם לאותה הנחיה.

משה גפני: בישיבה הקרובה בשבוע הבא ביום שלישי בעזרת-השם אזמין את ראשי אגף התקציבים, אבקש לקיים דיון, לא לקבל החלטות מבלי שיתקיים דיון עם חברי הוועדה.

משה גפני: אשתדל עד אז להביא נוהל להעברות תקציביות, שגם יידון באותה ישיבה ונצביע עליו, אם אכן זה יהיה על פי התוכנית שלי.

משה גפני: אני לא בעד שיימשך העימות.

משה גפני: אני בעד שנגיע לפתרון.

משה גפני: אני מסכים שנוצר מצב שבו יש מתח גדול בין אגף התקציבים לבין ועדת הכספים.

משה גפני: אני חושב שלא נכון שזה יימשך.

משה גפני: לכן נעתרתי לבקשת החברים, הם כולם בעד ביטול הדיונים על ההצעות הללו, ונוכל לעשות את זה בשבוע הבא, בעזרת-השם, אם אכן נגיע להסכמה, ואני מקווה שנגיע להסכמה.

משה גפני: על כל פנים, ביום שלישי הבא בתחילת הישיבה בשעה 10 אבקש שראשי אגף התקציבים יהיו כאן.

משה גפני: נזמין אותם וגם אדבר עם אמיר לוי.

משה גפני: אשתדל לסיים נוסח לנוהל של העברות תקציביות.

משה גפני: כאן אני מסיים את החלק הזה של הישיבה, תוך התנצלות, כפי שאמרנו קודם, בפני אלה שהוזמנו.

משה גפני: צריך להודיע גם על דחיית הדיון על תקנות הפיקוח מחר.

משה גפני: ביום שלישי הבא, בעזרת-השם, נקיים את הדיון הזה.

בשעה 12: הישיבה נעולה.